Margrethe Vestager (RV), 2003-10-31:
Da Det Radikale Venstres ordfører på området ikke kan være til stede, skal jeg på hendes vegne gøre følgende bemærkninger: Det Radikale Venstre glæder sig over, at vi nu er nået til selve lovarbejdet vedrørende gymnasieforliget.
Vi glæder os over den metodiske, pædagogiske nyskabelse, som ligger i reformen. Vi glæder os over den efterhånden mangeårige proces, der har ledt til reformen.
Men jeg skal for en ordens skyld anføre, at vi med hensyn til L 36, der hjemler betaling, har et problem.
Vi er nemlig imod betalingsreglerne for skoleophold i udlandet.
I forhold til det almendannende og studieforberedende glæder vi os over, at det er lykkedes at give alle fire gymnasiale uddannelser en skarpere profil og det endda samtidig med, at man sikrer en bred, social rekruttering og også en bred interessemæssig rekruttering.
Det, at vi stadig væk har fire gymnasiale uddannelser: det almene gymnasium, hhx, htx og hf, betyder, at der er reelle alternativer for at nå studiekompetencen, reelle forskelle ikke kun hvad angår studiemiljø, interesser, men også den alder, man måtte have, når man ønsker sig en studieforberedende kompetence.
Den reform, som vi drøfter i dag, giver klare krav og nye muligheder.
Især ophæver den efter vores mening modsætningen mellem naturfag og almendannelse.
Egentlig forekommer det jo indlysende, at naturfag også er en del af den almene dannelse og ikke bør ses isoleret herfra.
Hvad de metodiske og pædagogiske nyskabelser angår, synes vi, at det er overordentlig velkomment, at lærerne får nye muligheder for fortsat gennem deres lærergerning at udvikle undervisningsmetoder, pædagogik og gruppedannelse, at lærernes samarbejde styrkes med henblik på koordinering og progression i undervisningen, og at det netop er et anliggende for lærerne som professionelle, hvad undervisningen angår.
Dermed rammes der også en pæl gennem den postulerede modsætning mellem faglighed og pædagogik, som oftest høres i den uddannelsespolitiske demagogi.
Reformen her er et klassisk og meget, meget godt eksempel på, at det at styrke de pædagogiske metoder ikke er en modsætning til fagligheden i uddannelsen.
Og det er netop samtidigheden i den pædagogiske indsats og de faglige krav, der gør, at det er et meget lovende perspektiv, som kommende elever har på de fire gymnasiale uddannelser.
Det andet er også den måde, som evalueringen af undervisningen ses på, at de studerende eller måske rettere eleverne inddrages aktivt i evalueringen af undervisningen.
Ja, af og til vil man sandsynligvis høre spørgsmålet: Hvad synes du selv, hvad er din oplevelse af undervisningen, hvor skal du gøre noget mere, hvor ligger dine styrker? Den måde at se evalueringen på synes vi er meget positiv, fordi den direkte spiller sammen med den måde, som undervisningen i det daglige tilrettelægges på og det engagement, man kan forvente af den enkelte elev.
Det tredje element, nemlig processen hen imod lovgivning synes vi har været en vigtig, god og lang proces.
I det lys havde vi selvfølgelig også gerne set, at man havde givet mulighed for gruppeeksamener med individuel bedømmelse, men det er jo nogle af de ting, som måske kan komme, i takt med at man finder erfaringerne med den type af forsøg positive.
Vi har sat stor pris på åbenheden i forhandlingsprocessen, fordi dette område interesserer så utrolig mange mennesker, men også på åbenheden i høringsprocessen, som faktisk har givet os et bedre sæt lovforslag til behandling her i dag.
Det tror vi er meget afgørende.
Vi får ikke desto mindre stadig henvendelser om den konkrete virkeliggørelse af forliget, og derfor forventer vi som politisk parti at blive orienteret om, hvordan ministeriet sikrer, at udmøntningen lever op til både lovforslagenes og forligets ånd og bogstav.
Vi vil følge virkeliggørelsen tæt.
Nogle af de kommende elever vil opleve et modsat chok i forhold til det, vi ser i dag, fordi de har gået i en folkeskole, som i langt mindre grad, end tilfældet er i dag, lægger op til gruppearbejde, selvstændighed og samarbejde.
Det er så en anden sag. Som sagt: Der forestår et stort arbejde på landets gymnasier og hf-kurser og andre steder for rektorer, lærere og øvrige medarbejdere.
Vi håber på og regner med, at vi kan støtte reformen af efteruddannelse og andet i det fortsatte arbejde, men vi ser frem til at følge arbejdet tæt.